มท.1 สั่งการทุกจังหวัดเตรียมความพร้อมรับสถานการณ์และผลกระทบจากพายุ "ไลออนร๊อก" ตามแนวทางแผนเผชิญเหตุ
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการป้องกันและบรรเทาสาธารณภัยแห่งชาติ สั่งการผู้ว่าราชการจังหวัดทุกจังหวัด เตรียมพร้อมรับมือพายุโซนร้อน "ไลออนร๊อก" คาดว่าจะเคลื่อนขึ้นฝั่งประเทศเวียดนามตอนบน ช่วงวันที่ 10 - 11 ตุลาคม 2564 ประกอบกับมรสุมตะวันตกเฉียงใต้กำลังแรง พัดปกคลุมทะเลอันดามัน ภาคใต้ และอ่าวไทย ทำให้ภาคใต้มีฝนตกหนักบางแห่ง ส่วนคลื่นลมบริเวณทะเลอันดามัน และอ่าวไทยตอนบน มีกำลังแรงขึ้น จึงให้กองอำนวยการป้องกันและบรรเทาสาธารณภัยจังหวัด ปฏิบัติตามแนวทาง // ให้คณะทำงานติดตามสถานการณ์ พร้อมจัดทำข้อมูลแผนที่เส้นทางน้ำ ที่อาจส่งผลกระทบพื้นที่ชุมชนเขตเศรษฐกิจให้ครอบคลุม เพื่อใช้เป็นข้อมูลสนับสนุนการตัดสินใจของผู้อำนวยการในแต่ละระดับ ให้สามารถแจ้งเตือน ตลอดจนบูรณาการจัดกำลังเจ้าหน้าที่เข้าป้องกันน้ำท่วม // กำชับกองอำนวยการป้องกันและบรรเทาสาธารณภัยแต่ละระดับ ปรับแผนเผชิญเหตุอุทกภัยให้สอดคล้องกับสถานการณ์ในพื้นที่ แบ่งมอบพื้นที่ ภารกิจ หน่วยงานรับผิดชอบให้ชัดเจน แจ้งแนวทางการติดต่อสื่อสารเพื่อให้ประชาชนขอรับความช่วยเหลือจากภาครัฐได้ทุกช่องทาง //จัดชุดปฏิบัติการจากหน่วยราชการฝ่ายพลเรือน ทหาร ตำรวจ มูลนิธิ อาสาสมัคร ประชาชนจิตอาสา เร่งเข้าคลี่คลายสถานการณ์ และดูแลความเป็นอยู่ของประชาชนในด้านต่างๆ หากสถานการณ์ในพื้นที่มีแนวโน้มรุนแรง ให้ผู้อำนวยการสั่งการอพยพประชาชนในพื้นที่เสี่ยงภัย ไปยังพื้นที่ปลอดภัยหรือศูนย์พักพิงที่จัดเตรียมไว้ทันที โดยให้ฝ่ายปกครองดูแลให้ความช่วยเหลือ ควบคู่กับมาตรการป้องกันโรคโควิด -19สำหรับจังหวัดที่มีสถานที่ท่องเที่ยวทางธรรมชาติ ตลอดจนพื้นที่ติดชายฝั่งทะเล มอบหมายหน่วยงานมีหน้าที่กำกับดูแล กำหนดมาตรการในการแจ้งเตือน การปิดกั้น หรือห้ามบุคคลใดเข้าพื้นที่ ส่วนพื้นที่ติดทะเล ชายหาดต่างๆ ให้ประสานการปฏิบัติกับหน่วยงานของกรมเจ้าท่า กองทัพเรือ ตำรวจน้ำในพื้นที่ ดำเนินการตามมาตรการที่กำหนดอย่างเคร่งครัด หากพบว่ามีเรือขนาดเล็กอยู่ในพื้นที่นอกชายฝั่ง อาจเป็นอันตราย ให้หน่วยงานที่เกี่ยวข้องนำเรือดังกล่าวกลับเข้าฝั่งเพื่อความปลอดภัย ตลอดจนกำชับสถานประกอบการ โรงแรมในพื้นที่ชายทะเล สื่อสารให้นักท่องเที่ยวระมัดระวังและห้ามลงเล่นน้ำในช่วงที่มีคลื่นลมแรงโดยเด็ดขาด ทั้งนี้ ให้ทุกจังหวัดที่ได้รับผลกระทบ สรุปสถานการณ์และรายงานให้กระทรวงมหาดไทย ผ่านกองอำนวยการป้องกันและบรรเทาสาธารณภัยกลางอย่างต่อเนื่องทุกวัน จนกว่าสถานการณ์จะเข้าสู่สภาวะปกติ